ཞེས་པ་ལ་སོགས་པ་སྨོས་ཏེ། དེ་ལ་དྲག་པོ་རབ་འབར་བ་ནི་སྨེ་བའི་སྦྱིན་སྲེག་གོ། གནས་གང་དུ་ཞེ་ན། གནས་
ཁང་རིམ་པ་གསུམ་དུའོ། དེས་ཅི་ཞིག་བྱེད་ཅེ་ན། ཕྱི་རོལ་སྨེ་སྲེག་དབྲལ་བར་བྱ། ཞེས་པས་ཕྱི་རོལ་གྱི་ཁང་པར་
དྲག་པོའི་ཐབ་ཁུང་བྱ་སྟེ། དེར་གུ་གུལ་སྦྱར་མ་དང་ནིམ་པའི་ཤིང་ལ་བསྲེག་ཅིང་། ཀླུ་ལ་སོགས་པས་གཟིར་བའི་
ནད་པའི་སྟེང་དུ་འདུག་སྟེ། མེ་བརྒྱད་ཀྱི་ཏིང་ངེ་འཛིན་ལ་གནས་པར་བྱ་སྟེ། བར་དུ་ཕྱི་ནང་ཁྲུས་བྱས་ཞེས་པ་ནི་སྨན་
སྣ་ཚོགས་དང་། དྲི་དང་། བདུད་རྩི་ལྔའི་ཁྲུས་བྱའོ། དེར་ཚོགས་བྱ་བ་དང་། གཏོར་མ་དང་། འཕགས་པ་མཆོད་པ་
ལ་སོགས་པ་མཉེས་པའི་ལས་ཅི་ནུས་བྱའོ། ནང་དུ་བུམ་པའི་དབང་བསྐུར་བྱ། ཞེས་པ་ནི། དེ་ནས་བུམ་པ་རྗེས་སུ་
གནང་བ་ལས་དབང་བསྐུར་བར་བྱའོ། དེ་དག་གི་དོན་ནི་ཐོག་མར་གནས་ཡིད་དུ་འོང་བར་ཕྱིན་ཏེ། ས་བརྟག་པ་ལ་
སོགས་སྔོན་དུ་སོང་ནས། དེ་ནས་དཀྱིལ་འཁོར་གྱི་སྟ་གོན་གྱི་དབང་དུ་བྱ་བ་རྫོགས་པར་བྱས་ནས། གང་གི་ཐོག་མར་
ནད་པ་ལ་སྨེ་བའི་སྦྱིན་སྲེག་སྟེ། དེ་ནས་ནད་པ་ལ་ཁྲུས་ལེགས་པར་བྱ་སྟེ། གོས་བཟང་པོ་གྱོན་ནས་དེ་ནས་རང་གི་
སེམས་བསྐྱེད་ནས་བཟུང་ནས་སྟ་གོན་གྱི་ཆོ་ག་རྫོགས་པར་བྱའོ། དེ་ནས་དཀྱིལ་འཁོར་ཆེན་པོ་བཞེངས་སུ་གསོལ་
དེར་འཇུག་པའི་ཆོ་ག་རྫོགས་ནས་དབང་བསྐུར་བར་བྱའོ། དེ་ལྟ་བུའི་གཞུང་སྟོན་པ། ཀྱེ་ཧོ་ཞེས་པ་དག་ནི་དགའ་བའི་
ཚིག་ཏུ་སྟོན་པའོ། ཉེན་རྣམས་འདུལ་བའི་མཆོག་ཅེས་པ་འབྱུང་པོ་དང་གདུག་པ་འདུལ་བའི་མཆོག་ལ་མཁས་པའོ།
ཨེ་མ་གསང་ཆེན་དྲག་པོ་ཆེ། ཞེས་པ་ལ་གསང་ཆེན་པོ་འདི་དྲག་པོའི་སྦྱོར་བ་དམ་པའོ།